Ville Korhonen (jääkiekkoilija)

Ville Juhani Korhonen (s. 20. toukokuuta 1987 Tampere) on suomalainen jääkiekkoilija, joka pelaa monikansallisen Alps Hockey Leaguen italialaisjoukkue HC Gherdëinassa. Hän on pelipaikaltaan vasen laitahyökkääjä. Korhonen on pelityyliltään kahden suunnan hyökkääjä.

Ura

Seuraura 
Korhonen on Tampereen Ilveksen kasvatti. Hän voitti C-nuorten SM-hopeaa vuonna 2003 ja A-nuorten Suomenmestaruuden vuonna 2005. Korhonen teki kesäkuussa 2005 kolmivuotisen SM-liigasopimuksen Ilveksen kanssa. Hän kuului Ilveksessä "kultaiseen ikäluokkaan" Tuukka Raskin, Perttu Lindgrenin, Tommi Huhtalan ja Juho Mielosen ohella. Korhonen teki SM-liigadebyyttinsä 1. lokakuuta 2005 Helsingin IFK:ta vastaan. Hänen liigauransa avausmaali syntyi 29. marraskuuta 2005 Espoo Bluesia vastaan. Korhonen palkittiin Ilta-Sanomien ottelun yhden tähden tähtipelaajana. Yhteensä hänen SM-liigan tulokaskautensa 2005–2006 toi 47 runkosarjaottelussa tehot 3+2=5 sekä neljässä playoff-ottelussa yhden syöttöpisteen. Korhonen pelasi kauden aikana myös kaksi Mestis-ottelua alle 20-vuotiaiden maajoukkueessa.

Kaudella 2006–2007 Korhonen teki Ilveksen SM-liigajoukkueessa yhteensä 59 ottelussa seitsemän tehopistettä. Hän vahvisti edelliskauden tapaan Ilveksen A-nuoria kevään 2007 pudotuspeleissä, joissa Korhonen oli kahdella osumallaan joukkueen paras maalintekijä kolmen muun pelaajan kanssa. Hän pelasi kauden aikana myös kaksi Mestis-ottelua alle 20-vuotiaiden maajoukkueessa. Korhonen jäi kaudella 2007–2008 Ilveksessä pieneen rooliin ja hänen kehityksensä polki paikoillaan. Näin ollen Korhonen pelasi yhteensä 12 ottelun verran lainalla Mestis-nousijajoukkue Lempäälän Kisassa. Marraskuussa 2007 joukkue kiinnitti hänet loppukaudeksi lainalle, mutta Korhonen kutsuttiin takaisin Ilvekseen tammikuussa 2008. Huhtikuussa hän teki vuoden mittaisen jatkosopimuksen joukkueen kanssa.

Korhonen teki kaudella 2008–2009 viisi tehopistettä SM-liigassa ja haki kahdeksan ottelun verran tuntumaa LeKistä. Korhonen teki taas huhtikuussa 2009 vuoden mittaisen jatkosopimuksen Ilveksen kanssa. Kaudella 2009–2010 hän teki läpimurtonsa SM-liigassa ja teki 56 runkosarjaottelussa tehot 12+8=20, vaikka Korhonen ei pelannut kauden aikana kertaakaan ylivoimaviisikossa. Hän pelasi kauden aikana myös yhden ottelun lainalla LeKissä. Korhonen teki huhtikuussa 2010 1+1-vuotisen jatkosopimuksen Ilveksen kanssa. Saman vuoden joulukuussa hän käytti sopimuksessaan olleen option ja jatkoi sopimustaan kevääseen 2012.

Kaudella 2011–2012 Korhonen sijoittui heikon kauden pelanneen Ilveksen sisäisessä maalipörssissä kolmanneksi yhdeksällä osumallaan Antti Kangasniemen ja Jyrki Jokipakan kanssa. Huhtikuussa 2012 hän teki 1+1-vuotisen jatkosopimuksen joukkueen kanssa. Tammikuussa 2013 Korhonen käytti sopimuksessaan olleen option ja teki vuoden mittaisen jatkosopimuksen Ilveksen kanssa.

Korhonen oli kauden 2013–2014 jälkeen vapaana agenttina elokuun loppupuolelle saakka, kunnes hän teki vuoden mittaisen ja kahden kuukauden testijakson sisältäneen sopimuksen Espoo Bluesin kanssa. Lokakuussa Korhonen sai loppukauden 2014–2015 kattavan sopimuksen joukkueeseen. Joulukuussa hänen sopimustaan jatkettiin kahdella vuodella kevääseen 2017 saakka. Korhonen teki SM-liigan yhden kauden piste-ennätyksensä tehoilla 18+19=37, joilla hän oli Bluesin paras maalintekijä ja kolmanneksi paras pistemies. Kevään 2015 pudotuspeleissä Korhonen oli joukkueen paras pistemies ja syöttäjä tehoilla 1+3=4.

Kaudella 2015–2016 Korhonen nousi Bluesin kapteenistoon. Hän johti joukkueen sisäistä maalipörssiä kahdeksalla osumallaan, kunnes joulukuussa 2015 Blues ja Korhonen purkivat sopimuksensa yhteisymmärryksessä. Taustalla olivat Bluesin talousvaikeudet. Korhonen siirtyi kevääseen 2017 asti kestävällä sopimuksella Ruotsin toiseksi korkeimmalle sarjatasolle HockeyAllsvenskan-joukkue VIK Västerås HK:hon. Hänen sopimuksensa kuitenkin purettiin ensimmäisen sopimuskauden jälkeen kesäkuussa 2016. Seuraavana päivänä Korhosen kerrottiin siirtyvän kaudeksi 2016–2017 kaksivuotisella sopimuksella Porin Ässiin. Joukkuetta valmensi hänelle Bluesista tuttu Jyrki Aho. Korhonen oli tehoilla 9+23=32 Ässien paras syöttäjä ja toiseksi paras pistemies Simon Suorannan jälkeen.

Kaudeksi 2018–2019 Korhonen siirtyi vuoden mittaisella sopimuksella Saksan DEL-liigan Schwenninger Wild Wingsiin. Lokakuussa 2019 hän siirtyi lyhyellä sopimuksella monikansallisen Erste Bank Eishockey Ligan itävaltalaisjoukkue Villacher SV:hen paikkaamaan Patrick Bjorkstrandin loukkaantumista oltuaan ilman sopimusta alkukauden 2019–2020. Kolmen siellä pelatun ottelun jälkeen Korhonen siirtyi marraskuussa loppukauden kattavalla sopimuksella Slovakian Extraligan nousijajoukkue HK Dukla Michalovceen. Hän oli tehoilla 14+15=29 joukkueen paras maalintekijä Christophe Lalancetten ja Jakub Linetin kanssa sekä toiseksi paras pistemies Lalancetten jälkeen. Kesäkuussa 2020 Korhonen teki Duklan kanssa yksivuotisen jatkosopimuksen. Kaudella 2020–2021 hän jakoi 13 osumallaan joukkueen sisäisen maalipörssin toisen sijan Marek Bartánusin kanssa edellään Christophe Lalancette. Korhonen jakoi myös pudotuspeleissä Duklan sisäisen syöttöpörssin voiton Lalancetten kanssa ja hän voitti joukkueen sisäisen tehotilaston lukemalla +5.

Korhonen siirtyi kaudeksi 2021–2022 vuoden mittaisella sopimuksella monikansallisen Alps Hockey Leaguen italialaisjoukkue HC Gherdëinaan. Joukkuetta valmentaa suomalainen Hannu Järvenpää.

Maajoukkueura 
Korhonen pelasi alle 20-vuotiaiden MM-kilpailuissa vuonna 2007. Hän putosi viimeisten joukossa Suomen leiriryhmästä, mutta kutsuttiin MM-joukkueeseen, kun Jori Lehterä loukkaantui juuri ennen turnauksen alkua.

Korhonen edusti Suomea myös alle 18-vuotiaiden MM-kilpailuissa vuonna 2005 ja U-18 Junior World Cupissa vuonna 2004. Hän pelasi myös World U-17 Hockey Challengessa vuonna 2004, jolloin Korhonen jakoi kolmella osumallaan Suomen sisäisen maalipörssin voiton kolmen muun pelaajan kanssa.

Tilastot

Lähteet

Viitteet 

Suomalaiset jääkiekkoilijat
Vuonna 1987 syntyneet
Elävät henkilöt